****

**G U V E R N U L R O M Â N I E I**

**ORDONANȚĂ DE URGENȚĂ**

**privind prevenirea, verificarea și constatarea neregulilor/dublei finanțări, a neregulilor grave apărute în obţinerea şi utilizarea fondurilor externe nerambursabile/rambursabile alocate României prin Mecanismul de Redresare și Reziliență şi/sau a fondurilor publice naţionale aferente acestora și recuperarea creanțelor rezultate, precum și pentru modificarea și completarea Ordonanței de urgență a Guvernului nr.124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea**[**Ordonanței de urgență a Guvernului nr.155/2020**](https://legislatie.just.ro/Public/DetaliiDocumentAfis/245782)**privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență**

|  |  |
| --- | --- |
|  |  |

Având în vedere necesitatea instituirii cu celeritate a unui cadru legal care să permită utilizarea fondurilor externe nerambursabile/rambursabile din cadrul Mecanismului de redresare și reziliență, în corelare directă cu obținerea de rezultate și implementarea reformelor și a investițiilor, cu scopul de a avea un impact de durată asupra productivității la nivel național și a rezilienței economice, sociale și instituționale,

Luând în considerare orizontul de timp determinat, respectiv 31 august 2026, dată până la care a fost asumată îndeplinirea a 507 jaloane și ținte asociate investițiilor-cheie și reformelor majore aferente celor șase piloni principali stabiliți prin Regulamentul (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență,

Ținând cont că lipsa reglementării unitare și complete a cadrului instituțional și financiar general aplicabil fondurilor externe nerambursabile/rambursabile aferent Mecanismului de redresare și reziliență, generează întârzieri în implementarea acestuia, cu impact asupra termenelor de depunere a cererilor de plată, a gradului de absorbție a fondurilor alocate României din Mecanismul de redresare și reziliență și de faptul că elementele menționate vizează interesul public și strategic și constituie o situație de urgență și extraordinară,

Având în vedere necesitatea finalizării cât mai urgente a procedurilor de prevenire, verificare, constatare şi recuperare, în vederea identificării și constatării unor nereguli grave (conflictul de interese, corupția și frauda), a dublei finanțări, precum și altor nereguli apărute în obţinerea şi utilizarea fondurilor externe nerambursabile/rambursabile alocate României prin Mecanismul de redresare și reziliență şi/sau a fondurilor publice naţionale aferente acestora, rezultate din aplicarea necorespunzătoare de către beneficiari a prevederilor legale în vigoare.

În scopul evitării blocajului implementării reformelor, investiţiilor, țintelor și jaloanelor în lipsa reglementărilor care să vizeze aspectele menționate anterior cu privire la constatarea neregulilor/conflictelor de interese/dublei finanțări/corpuției și fraudei, iar reglementarea acestora asigură o corectă utilizare a fondurilor externe nerambursabile/rambursabile alocate României prin Mecanismul de Redresare și Reziliență;

Întrucât toate aceste aspecte vizează interesul public și constituie situații urgente și extraordinare a căror reglementare nu mai poate fi amânată,

În temeiul art. 115 alin. (4) din Constituţia României, republicată,

**Guvernul României adoptă prezenta ordonanţă de urgenţă.**

**Capitolul I**

**Dispoziţii generale**

**Secţiunea 1 Domeniul de aplicare**

**Art 1**

**(1)** Prezenta ordonanţă de urgenţă reglementează activităţile de prevenire, verificare, constatare, recuperare dacă este cazul, a neregulilor grave, neregulilor rezultate în urma aplicării procedurilor de achiziție publică, precum și în ceea ce privește respectarea principiului privind evitarea dublei finanțări, apărute în obţinerea şi utilizarea fondurilor externe nerambursabile/rambursabile alocate României prin Mecanismul de redresare și reziliență şi/sau a fondurilor publice naţionale aferente acestora.

**(2)** Dispoziţiile prezentei ordonanţe de urgenţă se aplică autorităţilor cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență, oricăror altor instituţii publice care au structuri de specialitate constituite conform prevederilor Ordonanței de urgență a Guvernului nr. 124/2021*privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea*[*Ordonanței de urgență a Guvernului nr.155/2020*](https://legislatie.just.ro/Public/DetaliiDocumentAfis/245782)*privind unele măsuri pentru elaborarea Planului național de redresare și reziliență necesar României pentru accesarea de fonduri**externe rambursabile și nerambursabile în cadrul Mecanismului de redresare și reziliență*, cu atribuţii privind prevenirea, verificarea și constatarea unei nereguli, stabilirea şi urmărirea încasării creanţelor bugetare rezultate din nereguli apărute în obţinerea şi utilizarea fondurilor externe nerambursabile/rambursabile alocate României prin Mecanismul de redresare și reziliență şi a fondurilor publice naţionale aferente acestora, beneficiarilor de fonduri fondurilor externe nerambursabile/rambursabile alocate României prin Mecanismul de redresare și reziliență şi/sau fonduri publice naţionale aferente acestora, precum şi oricăror altor operatori economici cu capital public sau privat care desfăşoară activităţi finanţate din fonduri europene alocate României prin Mecanismul de redresare și reziliență în baza contractului/deciziei/ordinului/acordului de implementare/convenției de finanțare.

**Secţiunea 2 Definirea unor termeni**

**Art 2**

1. Termenii: «acord de implementare», «activitate de constatare a neregulilor», «activitate de stabilire a creanțelor bugetare», «neregulă», «neregulă gravă», «activitatea de recuperare a creanțelor bugetare rezultate din nereguli», «agenție de implementare a proiectelor/structură de implementare», «beneficiari», «cerere de transfer», «cerere de transfer de fonduri», «coordonatori de reforme și/sau investiții», «conflict de interese», «constatări cu implicații financiare sau cu posibile implicații financiare», «contract de finanțare», «convenție de finanțare», «creanțe bugetare rezultate din neregului/nereguli grave», «debitor», «decizie/ordin de finanțare», «decizie de reziliere/revocare a acordului/contractului/deciziei/ordinului de finanțare», «dubla finanțare», «finanțare publică națională», «instrument financiar», «investiție», «sumă plătită necuvenit», «sistem ARACHNE», «sistemul prevenție (PREVENT)» au semnificația stabilită prin Ordonanța de Urgență a Guvernului nr.124/2021.
2. Termenii de "legalitate", "regularitate", "conformitate", "control intern", "eficienţă", "eficacitate", "economicitate", "control financiar preventiv", "audit public intern", "inspecţie", "bună gestiune financiară" au semnificaţia dată de Ordonanţa Guvernului nr. 119/1999 privind controlul intern/managerial şi controlul financiar preventiv, republicată, cu modificările şi completările ulterioare, şi de [Legea nr. 672/2002](https://legislatie.just.ro/Public/DetaliiDocumentAfis/133397) privind auditul public intern, cu modificările şi completările ulterioare.

**(3)** În sensul prezentei ordonanţe de urgenţă, termenii şi expresiile de mai jos au următoarele semnificaţii:

**a)** *autorităţile cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență cu rol de verificare și control - Ministerul Investițiilor și Proiectelor Europene, denumit in continuare MIPE, precum și coordonatorii de reformă și/sau investiții*;

**b)** *nereguli cu caracter sistemic/de sistem* - orice neregulă, care poate avea o natură recurentă, cu o probabilitate ridicată de apariție în tipuri de operațiuni similare, care decurge dintr-o deficiență gravă, inclusiv din neinstituirea unor proceduri adecvate.

**c)** *raport de verificare -* document emis de structurile de specialitate cu rol de verificare și control din cadrul Ministerului Investițiilor și Proiectelor Europene în îndeplinirea în îndeplinirea atribuțiilor prevăzute la art.5 alin.(3) lit.hh) din Ordonanța de urgență a Guvernului nr. 124/2021.

**Capitolul II Activitatea de prevenire a neregulilor grave și a dublei finanțări, precum și a neregulilor în aplicarea procedurilor de achiziție publică**

**Secțiunea 1 - Activitatea de prevenire a neregulilor grave și a dublei finanțări**

**Art 3**

**(1)** Autorităţile cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență cu rol de verificare și control, agențiile de implementare a proiectelor/ responsabilii de implementare a investițiilor specifice locale/ structurile de implementare, precum şi beneficiarii sunt obligaţi, în activitatea lor, să elaboreze şi să aplice proceduri de management şi control care să asigure corectitudinea acordării şi utilizării acestor fonduri, precum şi respectarea principiilor bunei gestiuni financiare, aşa cum este aceasta definită în legislaţia comunitară incidentă.

**(2)** În activitatea de evaluare, selecţie, verificare şi aprobare a solicitărilor de sprijin financiar, autorităţile cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență cu rol de verificare și control, agențiile de implementare a proiectelor/ responsabilii de implementare a investițiilor specifice locale /structurile de implementare au obligaţia utilizării de reguli şi proceduri care să asigure respectarea următoarelor principii:

**a)** *o bună gestiune financiară* bazată pe aplicarea principiilor economicităţii, eficacităţii şi eficienţei;

**b)** *respectarea principiilor de liberă concurenţă şi de tratament egal şi nediscriminatoriu*;

**c)** *transparenţa* - punerea la dispoziţia tuturor celor interesaţi a informaţiilor referitoare la aplicarea procedurii pentru acordarea fondurilor externe nerambursabile/rambursabile alocate României prin Mecanismul de redresare și reziliență;

**d)** *prevenirea apariției fraudei și corupției* prin identificarea și analiza factorilor de risc și vulnerabilităților

**e)** *prevenirea apariţiei situaţiilor de conflict de interese* în cursul întregii proceduri de selecţie a proiectelor de finanţat;

**f)** *evitarea dublei finanțări* – activitățile specifice care fac obiectul proiectelor/investițiilor finanțate din bugetul PNRR nu au beneficiat și nu beneficiază de sprijin financiar din fonduri publice nerambursabile de la bugetul Uniunii Europene și/sau bugetele administrate de aceasta sau în numele ei și nu au beneficiat de fonduri publice de la bugetul național în ultimii 5 ani înainte de data depunerii proiectului;

**g)** *excluderea cumulului* – activitatea ce face obiectul finanțării din fonduri europene nu poate să beneficieze de sprijin financiar din alte surse de finanțare nerambursabilă.

**(3)** Principiile prevăzute la alin.(2) se aplică în mod corespunzător şi în activitatea efectuată de beneficiar pentru executarea contractului/deciziei/ordinului/acordului de implementare/convenției de finanțare.

**Art.4**

1. Autorităţile cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență cu rol de verificare și control, agențiile de implementare a proiectelor/ responsabilii de implementare a investițiilor specifice locale/ structurile de implementare, precum şi beneficiarii sunt obligaţi, în activitatea lor, să elaboreze şi să aplice proceduri de management şi control care să asigure corectitudinea acordării şi utilizării acestor fonduri, precum şi respectarea principiilor bunei gestiuni financiare, aşa cum este aceasta definită în legislaţia comunitară incidentă.
2. Entităţile publice care au calitatea de autorităţi cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență, agențiile de implementare a proiectelor/responsabilii de implementare a investițiilor specifice locale/structurile de implementare, precum și beneficiarii publici ai proiectelor finanţate integral sau parţial din fonduri externe nerambursabile/rambursabile alocate României prin Mecanismul de redresare și reziliență şi/sau din fonduri publice naţionale aferente acestora au obligaţia să ia măsuri adecvate pentru prevenirea și detectarea elementelor constitutive ale neregulilor grave privind frauda, corupția și conflictul de interese, precum și pentru prevenirea și detectarea elementelor constitutive ale dublei finanțări care afectează interesele financiare ale Uniunii Europene, să organizeze și să exercite activitatea de control intern, de control preventiv și de identificare și gestionare a riscurilor și să exercite activitatea de audit intern, în conformitate cu prevederile legislației naționale și europene incidente, în vigoare, precum și cu Standardele internaționale de audit.
3. Acțiunile de prevenție desfășurate de MIPE, în calitatea sa de coordonator național al gestionării fondurilor externe nerambursabile/rambursabile alocate României prin Mecanismul de redresare și reziliență, privind respectarea principiului privind evitarea dublei finanțări sunt reprezentate de activitățile de avizare a ghidurilor specifice elaborate pentru lansarea apelurilor de proiecte, prin verificarea modului de includere în cadrul ghidurilor specifice a criteriului privind evitarea dublei finanțări, precum și existența declarației pe proprie răspundere a reprezentantului legal al solicitantului cu privire la evitarea dublei finanțări, anexată ghidului, respectiv includerea în cadrul grilei de verificare utilizată în cadrul etapei de verificare și evaluare a criteriului privind evitarea dublei finanțări.

**Capitolul III Activitatea de control și constatare a neregulilor**

**Secțiunea I - Nereguli grave**

**Art 5**

**(1)** Persoanele fizice sau juridice care participă direct în procesul de evaluare/selecție/aprobare/verificare/control, după caz, a proiectelor, respectiv cele care participă direct în procesul de autorizare/plată/ verificare/control, după caz, a cererilor de transfer/cererilor de transfer de fonduri, nu pot fi în același timp și solicitanți/beneficiari și/sau nu pot acorda servicii de consultanță unui solicitant/beneficiar.

**(2)** Nu au dreptul să fie implicați în procesul de evaluare/selecție/aprobare/ verificare/control, după caz, a proiectelor, respectiv de autorizare/ plată/ verificare/control, după caz, a cererilor de transfer/cererilor de transfer de fonduri, următoarele persoane:

**a)** cele care deţin părţi sociale, părţi de interes, acţiuni din capitalul subscris al unuia dintre solicitanţi sau care fac parte din consiliul de administraţie/organul de conducere ori de supervizare a unuia dintre solicitanţi;

**b)** sunt soţ/soţie, rudă sau afin până la gradul al doilea inclusiv cu persoane care deţin părţi sociale, părţi de interes, acţiuni din capitalul subscris al unuia dintre solicitanţi ori care fac parte din consiliul de administraţie/organul de conducere sau de supervizare a unuia dintre solicitanţi;

**c)** se află în raporturi de muncă, în cazul persoanelor fizice, sau în raporturi contractuale, în cazul persoanelor juridice, cu solicitantul/beneficiarul pe care îl verifică, cu exceptia situatiei in care proiectul este depus de un solicitant/beneficiar care are și calitatea de autoritate cu competențe în gestionarea fondurilor externe nerambursabile/rambursabile alocate României prin Mecanismul de redresare și reziliență.

**d)** cele despre care se constată că pot avea un interes de natură să le afecteze imparțialitatea pe parcursul procesului de evaluare/selecție/aprobare/ verificare/control, inclusiv de autorizare/ plată/ verificare/control a cererilor de transfer/cererilor de transfer de fonduri.

**(3)** În aplicarea prevederilor alin.(1), persoanele fizice sau juridice care au fost implicate în procesul de evaluare/selecție aprobare a proiectelor au obligația de a se abține pentru o perioadă de 12 luni de la semnarea contractului de finanţare, de la orice raporturi de muncă sau raporturi contractuale cu un solicitant pe care l-a verificat, de la încheierea vreunui contract cu acesta, după caz.

**(4)** În desfășurarea activităților de autorizare/ plată/ verificare/control/certificare/audit, persoanele prevăzute la alin. (1) sunt obligate să depună o declaraţie pe propria răspundere din care să rezulte că nu se află în niciuna dintre situaţiile prevăzute la alin.(2).

**(5)** Activitatea de control a acțiunilor/activităților ce pot reprezenta un posibil conflict de interese se realizează pe baza unei analize a riscurilor, prin verificări ex-post, **prin eșantion,** ulterior semnării contractului de finanțare și prin utilizarea sistemului informatic e\_SMC, respectiv sistemul informatic de management al PNRR și a bazei de date ARACHNE.

**(6)** Autorităţile cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență cu rol de verificare și control, sesizează ANI sau Consiliul Național de Integritate denumit în continuare CNI, după caz, în situația identificării unui posibil conflict de interese.

**(7)** Agențiile de implementare a proiectelor/responsabilii de implementare a investițiilor specifice locale/structurile de implementare, sesizează ANI, în situația identificării unui posibil conflict de interese și notifică coordonatorul de reforme și/sau investiții.

**(8)** În situația în care sesizarea către ANI a fost formulată de agențiile de implementare a proiectelor/responsabilii de implementare a investițiilor specifice locale/structurile de implementare, acestea notifică coordonatorii de reforme și/sau investiții.

**(9)** Coordonatorii de reforme și/sau investiții emit un proces verbal de stabilire a creanțelor bugetare în baza căruia creanța va fi recuperată, pe baza Raportului de evaluare emis de ANI prin care se confirmă conflictul de interese, sau a hotărârii judecătorești rămase definitive, după caz.

**(10)** Coordonatorii de reforme și/sau investiții notifică MIPE, trimestrial sau ori de câte ori acesta solicită, cu privire la stadiul recuperării creanțelor bugetare, respectiv la finalizarea procesului de recuperare a acestora.

**Art 6**

**(1)** În cazul identificării unor acțiuni/activități ce pot reprezenta elemente constitutive ale corupției și fraudei, autorităţile cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență cu rol de verificare și control, inițiază, prin structurile proprii specializate, acțiuni de control.

1. Urmare a acțiunilor inițiate la alin. (1) autorităţile cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență cu rol de verificare și control sesizează de îndată DLAF/OLAF, EPPO/DNA/alte organe de urmărire penală, după caz.
2. Coordonatorii de reformă și/sau investiții,notifică de îndată structura de specialitate cu atribuții de control din cadrul MIPE în legatura cu sesizările formulate prevazute la alin. (2).

**(4)** Coordonatorii de reforme și/sau investiții notifică MIPE, trimestrial sau ori de câte ori acesta solicită, cu privire la stadiul recuperării creanțelor bugetare, respectiv la finalizarea procesului de recuperare a acestora.

**Secțiunea II – Dubla finanțare**

**Art 7**

În desfășurarea acțiunilor de control privind existența dublei finanțări MIPE, coordonatorul de reformă și/sau investiții, precum și agențiile de implementare a proiectelor/responsabilii de implementare a investițiilor specifice locale/structurile de implementare verifică ex-post, prin eșantion, ulterior semnării contractului de finanțare, existența dublei finanțări, inclusiv prin intermediul aplicațiilor informatice specifice.

**Art 8**

**(1)** În cazul identificării unor acțiuni/activități în sensul confirmării dublei finanțări, constatate ca urmare a verificărilor efectuate de către MIPE, potrivit art. 7, acesta emite un Raport de verificare pe care îl comunică coordonatorilor de reforme și/sau investiții și entității verificate.

**(2)** Coordonatorii de reforme și/sau investiții emit un proces verbal de stabilire a creanțelor bugetare, în baza căruia creanța va fi recuperată.

**(3)** În cazul identificării unor acțiuni/activități în sensul confirmării dublei finanțări, constatate ca urmare a verificărilor efectuate de către agențiile de implementare a proiectelor/responsabilii de implementare a investițiilor specifice locale/structurile de implementare, acestea notifică coordonatorii de reforme și/sau investiții în vederea declanșării acțiunii de control, urmare căreia emit un proces verbal de constatare și stabilire a creanțelor bugetare, în baza căruia creanța va fi recuperată.

**(4)** Urmare a aplicării prevederilor alin. (2) și (3), coordonatorii de reforme și/sau investiții notifică de îndată MIPE.

**(5)** Coordonatorii de reforme și/sau investiții notifică MIPE, trimestrial sau ori de câte ori acesta solicită, cu privire la stadiul recuperării creanțelor bugetare, respectiv la finalizarea procesului de recuperare a acestora.

**Secțiunea III – Achiziții publice**

**Art 9**

**(1)** În desfășurarea acțiunilor de verificare a aplicării procedurilor de achiziție publică MIPE/coordonatorii de reformă și/sau investiții, agențiile de implementare a proiectelor/ responsabilii de implementare a investițiilor specifice locale/ structurile de implementare verifică ex-post, prin eșantion, procedurile de achiziție desfășurate de de beneficiarii publici.

**(2)** În situația unei suspiciuni de nereguli constatate ca urmare a verificării aplicării procedurilor de achiziție publică de către autorităţile cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență cu rol de verificare și control, constatate prin Raport de verificare , structurile de specialitate cu atribuții de control din cadrul acestora sesizează Curtea de Conturi a României în vederea stabilirii contravențiilor și aplicării sancțiunilor, în baza prevederilor art. 226 din Legea nr.98/2016 privind achizițiile publice, cu modificările și completările ulterioare.

**(3)** Urmare a verificărilor realizate, agențiile de implementare a proiectelor/ responsabilii de implementare a investițiilor specifice locale/ structurile de implementare notifică coordonatorul de reformă și/sau investiții asupra celor constatate, în situația în care se depistează nereguli privind aplicarea procedurilor de achiziție publică.

**(4)** În situația prevăzută la alin. (3), coordonatorul de reformă și/sau investiții procedează în sensul celor stabilite la alin.(2) din prezentul articol.

**Secțiunea IV – Dispoziții privind activitatea de control și constatare a neregulilor**

**Art 10**

**(1)** Autorităţile cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență vor realiza acțiuni de control planificate, astfel cum acestea au fost aprobate în planul anual de control, respectiv acțiuni de control ad-hoc întreprinse la sesizarea oricărui terț sau ca urmare a autosesizării.

**(2)** Activitatea de constatare a neregulilor grave, a neregulilor și a dublei finanțări, respectiv activitatea de stabilire a creanțelor bugetare se realizează la nivelul structurilor de control din cadrul MIPE/ coordonatorilor de reformă și/sau investiții, după caz.

**(3)** În vederea constatării neregulilor, stabilirii creanţelor bugetare și recuperării, autorităţile cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență, în cadrul cărora funcţionează structura de control aprobă:

a) componenţa nominală a echipei care va efectua verificarea şi constatarea;

b) durata activităţii de verificare;

c) mandatul privind obiectul verificărilor, stabilirea creanţei bugetare rezultate din nereguli şi a debitorilor;

d) structura sau structurile verificate.

**(4)** În cazul în care sunt necesare activităţi de verificare la faţa locului, echipa nominalizată va notifica structura supusă verificării cu cel puţin 5 zile lucrătoare înainte de data declanşării acţiunii.

**(5)** Structurile verificate au obligaţia de a prezenta la termenele stabilite toate datele şi documentele solicitate, necesare pentru realizarea controlului, precum şi de a acorda tot sprijinul necesar pentru desfăşurarea activităţii de verificare în bune condiţii.

**(6)** Pe parcursul verificărilor, echipa de control împuternicită are acces, pentru realizarea obiectivelor verificării, la toate datele şi documentele, în sedii, pe terenuri sau în alte spaţii folosite în scopul proiectului.

**(7)** Membrii echipei de control pot solicita de la structurile supuse verificărilor date, informaţii, precum şi copii, certificate pentru conformitate, ale documentelor care au exclusiv legătură cu proiectul verificat, iar acestea au obligaţia de a le pune la dispoziţie în forma solicitată și la data indicată.

**(8)** Pentru bunurile, serviciile şi lucrările executate, rezultate din activităţile şi operaţiunile financiare care fac obiectul verificărilor, structurile de control din cadrul autorităţilor cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență pot solicita persoanelor fizice/juridice autorizate efectuarea de expertize de specialitate în condiţiile legii.

**(9)** La finalul activităţii de control, membrii echipei de control înaintează structurii verificate proiectul raportului de verificare sau proiectul procesului verbal de constatare a neregulilor şi de stabilire a creanţelor bugetare, după caz, elaborat ca urmare a desfășurării activității de verificare, control și constatare.

**(10)** Structura verificată are dreptul de a formula în scris obiecțiuni față cele constatate și de a le înainta echipei de control în vederea analizei, în termen de 5 zile lucrătoare de la data primirii proiectului raportului de verificare/procesului-verbal de constatare a neregulilor şi de stabilire a creanţelor bugetare, după caz.

**(11)** Obiecțiunile pot face obiectul unei reconcilieri. În urma finalizării procesului de reconciliere se întocmește forma finală a raportului de verificare, respectiv a procesului verbal, după caz, care se comunică și entității verificate.

**(12)** Raportul de verificare se întocmește de către MIPE, iar procesul verbal de constatare a neregulilor şi de stabilire a creanțelor bugetare sau procesul verbal de stabilire a creanțelor bugetare, după caz, se întocmește de coordonatorul de reforme și/sau investiții în cadrul căreia funcţionează structura sa de control.

**(13)** În aplicarea prevederilor prezentei ordonanțe de urgență, coordonatorii de reforme și/sau investiții au obligația de a înscrie în Registrul debitorilor titlul de creanță rezultată din nereguli, în 3 zile lucrătoare de la data emiterii acestuia.

**(14)** În aplicarea prevederilor prezentei ordonanțe de urgență, autoritățile cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență cu rol de verificare și control au obligația să monitorizeze trimestrial toate cazurile de nereguli și să dispună măsurile care se impun pentru îmbunătățirea sistemelor de management și control financiar, în scopul prevenirii reapariției în viitor a acestora.

**Art 11**

**(1)** Procesul verbal de constatare a neregulilor şi de stabilire a creanțelor bugetare, respectiv procesul verbal de stabilire a creanțelor bugetare este act administrativ în sensul [Legii contenciosului administrativ nr. 554/2004](https://legislatie.just.ro/Public/DetaliiDocumentAfis/57426), cu modificările şi completările ulterioare, constituie titlu de creanţă și se emite în vederea stingerii respectivei creanţe.

**(2)** Erorile de calcul/scriere se rectifică de către structurile de control, din proprie iniţiativă.

**(3)**Termenul maxim de efectuare a verificării şi de emitere a proceselor-verbale de constatare a neregulilor şi de stabilire a creanţelor bugetare, respectiv de emitere a proceselor verbale de stabilire a creanțelor bugetare este de 90 de zile de la data inițierii activităţii de organizare a verificării, cu excepţiile prevăzute la alin. (7).

**(4)** În cazul în care activitatea de verificare vizează mai mulţi beneficiari şi/sau întreaga perioadă în care, potrivit prevederilor prezentei ordonanţe de urgenţă, pot fi luate măsuri de recuperare a creanţelor, precum şi în cazuri justificate în care - în scopul verificării - este necesară colaborarea cu alte instituţii, termenul de finalizare a activităţii de verificare prevăzut la alin.(3) poate fi prelungit în mod corespunzător, dar nu mai mult de 180 de zile de la momentul inițierii activităţii de organizare a verificării.

(5) În cazul sesizărilor, în termen de 7 zile de la finalizarea verificării, structura de control din cadrul autorităţilor cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență cu rol de verificare și control are obligaţia informării persoanei care a depus sesizarea asupra rezultatului acesteia.

(6) În cazul constatării unor nereguli care prezintă indicii privind posibile fraude, structurile de control din cadrul autorităţilor cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență cu rol de verificare și control au obligaţia să sesizeze de îndată DLAF şi să continue activitatea de verificare, independent de desfăşurarea cercetării organelor abilitate.

(7) Organizarea şi efectuarea verificărilor necesare stabilirii creanţei bugetare rezultate din nereguli şi emiterii procesului-verbal de constatare a neregulilor şi de stabilire a creanţelor bugetare, respectiv a procesului verbal de stabilire a creanțelor bugetare se efectuează în termen de maximum 60 de zile de la data comunicării de către DLAF a actului de control emis în conformitate cu normele şi procedurile proprii, respectiv de la data primirii raportului de inspecţie emis de OLAF.

(8) În situația existenței unei decizii definitive a instanței judecătorești coordonatorii de reforme și/sau investiții emit proces verbal de stabilire a creanțelor bugetare.

(9) În situaţia în care structurile de control din cadrul MIPE constată nereguli de sistem sau deficienţe ale sistemelor de management şi control potenţial generatoare de nereguli cu caracter sistemic care au implicaţii de ordin financiar, MIPE emite un Raport de verificare pe care îl comunică coordonatorilor de reforme și/sau investiții. În situația în care se constata existența implicațiilor de ordin financiar, aceștia emit un proces verbal de stabilire a creanțelor bugetare, în baza căruia creanța va fi recuperată.

(10) În situaţia în care structurile de control din cadrul coordonatorilor de reforme și/sau investiții constată nereguli de sistem sau deficienţe ale sistemelor de management şi control potenţial generatoare de nereguli cu caracter sistemic care au implicaţii de ordin financiar, aceștia emit un proces verbal de constatare și stabilire a creanțelor bugetare, în baza căruia creanța va fi recuperată.

(11) Termenul maxim de efectuare a activităţilor prevăzute la alin.(10) este de 90 de zile de la data finalizării activităţii de organizare a reverificării.

(12) În cazuri justificate, termenul de finalizare a activităţii de reverificare prevăzut la alin.(11) poate fi prelungit în mod corespunzător, dar nu mai mult de 90 de zile.

(13) Activitatea de constatare a neregulilor şi de stabilire a creanţelor bugetare poate fi reluată de aceeaşi sau altă structură de control prevăzută la art.10 dacă, până la data împlinirii termenului de prescripţie, apar alte date suplimentare necunoscute la data efectuării verificărilor sau apar erori de calcul care influenţează rezultatele acestora.

(14) În condiţiile alin.(13) se poate emite un nou proces-verbal de constatare a neregulilor şi de stabilire a creanţelor bugetare, respectiv un nou proces verbal de stabilire a creanțelor bugetare, după caz, pentru eventuale diferenţe necesare până la acoperirea integrală a prejudiciului.

(15) În stabilirea cuantumului creanţelor bugetare se iau în considerare sumele plătite necuvenit de către:

a) coordonatorii de reformă și/sau investiții, precum și agențiile de implementare a proiectelor/ responsabilii de implementare a investițiilor specifice locale /structurile de implementare sau structurile cu funcţii de plată care acţionează în numele acestora;

b) beneficiarii proiectelor finanţate din fonduri externe nerambursabile/rambursabile alocate României prin Mecanismul de redresare și reziliență şi/sau din fonduri publice naţionale aferente acestora ca urmare a săvârşirii unor nereguli, precum şi alte sume stabilite de lege în sarcina debitorului.

(16) Obiectul activităţii de stabilire a creanţelor bugetare îl constituie individualizarea obligaţiei de plată sub forma unui titlu de creanţă şi a persoanelor debitoare, ca urmare a nerespectării legalităţii, conformităţii şi regularităţii obţinerii şi utilizării fondurilor externe nerambursabile/rambursabile alocate României prin Mecanismul de redresare și reziliență şi a fondurilor publice naţionale aferente acestora.

(17) Autoritatea emitentă a titlului de creanţă are obligaţia să verifice faptul că informaţiile privind debitorul sunt corecte şi să se asigure că respectiva creanţă bugetară:

a) este certă şi nu este condiţionată;

b) este în sumă fixă, exprimată în lei sau în moneda stabilită în acordul de finanţare/ contractului/deciziei/ordinului/acordului de implementare/convenției de finanțare;

c) este exigibilă la data emiterii procesului-verbal de constatare a neregulilor şi de stabilire a creanţei bugetare, respectiv procesului verbal de stabilire a creanțelor bugetare, după caz.

(18) Creanţele bugetare rezultate din nereguli, inclusiv accesoriile datorate conform contractelor sau altor angajamente legale prin care se utilizează fondurile externe nerambursabile/rambursabile alocate României prin Mecanismul de redresare și reziliență şi fondurile publice naţionale aferente acestora, înscrise în titlul de creanţă prevăzut la alin.(1), se stabilesc în lei sau în moneda utilizată pentru efectuarea plăţilor în cadrul contractului, acordului, deciziei sau ordinului de finanţare, cu specificarea echivalentului în lei, utilizându-se cursul de referinţă comunicat de Banca Naţională a României, valabil la data întocmirii titlului de creanţă.

(19) Structurile de control prevăzute la art.10, care sunt organizate în afara autorităţii cu competenţe în gestionarea fondurilor externe nerambursabile/rambursabile alocate României prin Mecanismul de redresare și reziliență, au obligaţia transmiterii titlurilor de creanţă pe care le-au emis autorităţii cu competenţe în gestionarea fondurilor externe nerambursabile/rambursabile alocate României prin acest mecanism care gestionează proiectul pentru care s-a emis acest titlu, în termen de maximum 3 zile lucrătoare de la data emiterii acestuia.

(20) Activitatea de constatare a neregulilor şi de stabilire a creanţelor bugetare poate fi suspendată în cazul în care executarea actului administrativ în baza căruia se exercită a fost suspendată în condiţiile prevăzute de lege.

**Capitolul IV – Modalitățile de stingere a creanțelor rezultate din nereguli**

**Art 12**

**(1)** Coordonatorii de reformă și/sau investiții sunt responsabili pentru urmărirea stingerii creanțelor bugetare rezultate din nereguli.

**(2)** Creanțele bugetare rezultate din nereguli sunt scadente la expirarea termenului de plată stabilit în titlul de creanță, respectiv în 30 de zile de la data comunicării titlului de creanță.

**(3)** Creanțelor bugetare rezultate din aplicarea dobânzii datorate li se aplică toate prevederile aplicabile creanțelor bugetare rezultate din nereguli.

**(4)** Plătitor al creanțelor bugetare rezultate din nereguli și al dobânzii datorate este persoana juridică, entitatea sau asocierea fără personalitate juridică sau persoana fizică stabilită ca debitor prin titlul de creanță. Persoana fizică nu poate fi stabilită ca plătitor al creanțelor bugetare rezultate din nereguli decât în calitatea acesteia de beneficiar de fonduri europene și/sau de fonduri publice naționale aferente acestora.

**(5)** În cazul în care creanța bugetară rezultată din nereguli și dobânda datorată nu a fost achitată de către persoanele prevăzute la alin.(4), debitor devine persoana juridică sau fizică prevăzută la [art. 21 din Legea nr.207/2015](https://legislatie.just.ro/Public/DetaliiDocumentAfis/83996#A182) privind Codul de procedură fiscală, cu modificările și completările ulterioare, cu aplicarea corespunzătoare a prevederilor alin.(4) privind persoana fizică.

**(6)** Întreruperea și suspendarea termenului de prescripție a dreptului de stabilire a creanței bugetare se realizează în cazurile și în condițiile stabilite de lege pentru întreruperea și suspendarea termenului de prescripție a dreptului la acțiune potrivit dreptului comun. Întreruperea și suspendarea termenului de prescripție a dreptului de stabilire a creanței bugetare pentru care normele comunitare prevăd un termen mai mare de 5 ani se realizează în cazurile și în condițiile stabilite de normele comunitare respective.

**(7)** În cazul în care existența creanței bugetare depinde de existența unei fapte penale, respectiv a unei fraude și au fost sesizate organele de urmărire penală/DLAF/ANI, autoritățile competente prevăzute la art.10 suspendă de drept emiterea titlului de creanță până la rămânerea definitivă a hotărârii instanței de judecată și dispun aplicarea măsurilor asigurătorii prevăzute la cap VI “Măsuri asiguratorii” din [Legea nr. 207/2015](https://legislatie.just.ro/Public/DetaliiDocumentAfis/83996#A182) privind Codul de procedură fiscală, cu modificările și completările ulterioare.

**(8)** Autoritățile cu competențe în gestionarea fondurilor europene și DLAF pot fi înștiințate de către Parchetul European (EPPO) cu privire la decizia acestuia de începere a unei acțiuni penale, dacă acest lucru este necesar în scopul recuperării, urmăririi sau monitorizării administrative.

**Capitolul V - Soluționarea contestațiilor administrative împotriva titlurilor de creanță**

**Art 13**

**(1)** Contestația administrativă se formulează în scris, în termen de maximum 30 de zile calendaristice de la data comunicării titlului de creanță, și trebuie să conțină următoarele elemente:

a) datele de identificare a contestatarului;

b) obiectul contestației;

c) motivele de fapt și de drept;

d) dovezile pe care se întemeiază;

e) semnătura contestatarului sau a împuternicitului acestuia

**(2)** Dovada calității de împuternicit al contestatarului, persoană fizică sau juridică, se face potrivit legii.

**(3)** Obiectul contestației administrative îl constituie numai sumele și măsurile stabilite și înscrise în procesul-verbal de stabilire a creanței bugetare care reprezintă titlu de creanță.

**(4)** Termenul prevăzut la alin. (1) este termen de decădere.

**(5)** Contestația administrativă se depune la autoritatea publică emitentă a titlului de creanță care este contestat și nu este supusă taxelor de timbru.

**Art 14**

**(1)** În situația în care autoritatea publică emitentă a titlului de creanță în aplicarea prevederilor art. 10 și art. 11 constată că în contestație nu sunt cuprinse toate informațiile prevăzute la art. 13 alin. (2), va cere contestatarului ca, în termen de 5 zile de la înștiințarea prin care i se aduce la cunoștință această situație, să completeze contestația.

**(2)** În cazul în care contestatarul nu se conformează obligației impuse la art.13 alin. (2), contestația va fi respinsă fără a se proceda la analizarea fondului.

**Art 15**

**(1)** Contestația poate fi retrasă de contestatar până la soluționarea acesteia.

**(2)** Prin retragerea contestației, contestatarul nu pierde dreptul de a înainta o nouă contestație în interiorul termenului general de depunere a acesteia.

**Art 16**

**(1)** Autoritatea publică emitentă a titlului de creanță în aplicarea prevederilor art. 11 se va pronunța prin decizie motivată cu privire la admiterea, în tot sau în parte, a contestației sau la respingerea ei, în termen de 30 de zile de la data înregistrării contestației sau a completării acesteia conform art. 14 alin. (1), după caz.

**(2)** Autoritatea publică competentă cu soluționarea contestației poate suspenda, prin decizie motivată, procedura de soluționare atunci când:

a) structura de control care a efectuat activitatea de verificare prevăzută la art. 10 și art.11 a sesizat organele în drept cu privire la existența indiciilor săvârșirii unei infracțiuni, a cărei constatare ar avea o influență hotărâtoare asupra soluției ce urmează să fie dată în procedura administrativă;

b) soluționarea cauzei depinde în tot sau în parte de existența sau inexistența unui drept care face obiectul unei alte judecăți.

**(3)** Procedura administrativă este reluată la încetarea motivului care a determinat suspendarea.

**(4)** În cazul admiterii contestației, se decide anularea titlului de creanță atacat și, după caz, emiterea unui nou titlu, care va avea în vedere strict considerentele deciziei.

**(5)** Prin soluționarea contestației nu se poate crea contestatarului o situație mai grea în propria sa cale de atac.

**(6)** Decizia autorității se va comunica debitorului în termen de 5 zile lucrătoare de la pronunțare.

**(7)** Introducerea contestației pe calea administrativă nu suspendă executarea titlului de creanță.

**(8)** Prevederile alin.(7) nu aduc atingere dreptului contestatarului sau al împuternicitului acestuia de a cere suspendarea executării titlului de creanță, în temeiul [Legii nr. 554/2004](https://legislatie.just.ro/Public/DetaliiDocumentAfis/57426), cu modificările și completările ulterioare.

**(9)** Instanța competentă poate suspenda executarea dacă se depune o cauțiune de până la 20% din cuantumul sumei contestate.

**Art 17**

**(1)** Decizia de soluționare a contestației este definitivă în sistemul căilor administrative de atac.

**(2)** Deciziile pronunțate în soluționarea contestațiilor pot fi atacate de către contestatar la instanța judecătorească de contencios administrativ competentă, în conformitate cu prevederile [Legii nr. 554/2004](https://legislatie.just.ro/Public/DetaliiDocumentAfis/57426), cu modificările și completările ulterioare.

**Art. 18** Pe perioada cât își desfășoară activitatea, persoanele care ocupă sau au ocupat funcții de demnitate publică, înalții funcționari publici care coordonează departamente, care au atribuții în domeniul managementului, controlului și/sau auditului fondurilor europene și/sau al fondurilor publice naționale aferente acestora, funcționarii publici cu regim special, funcționarii publici și personalul contractual din cadrul autorităților cu competențe în gestionarea fondurilor europene, a agențiilor de implementare a proiectelor/responsabililor de implementare a investițiilor specifice locale /structurilor de implementare, structurilor de control, în situația în care acestea sunt organizate în afara autorităților cu competențe în gestionarea fondurilor europene și, respectiv, în cadrul DLAF, atât la nivel central, cât și la nivel teritorial, răspund civil sau penal, după caz, numai dacă instanțele judecătorești constată îndeplinirea ori omisiunea îndeplinirii de către acestea, cu vinovăție, constând în culpă gravă sau gravă neglijență, a oricărui act ori fapt în legătură cu exercitarea, în condițiile legii, a atribuțiilor ce le revin.

**Capitolul VI - Dispoziții tranzitorii și finale**

**Art 19** Coordonatorii de reforme și/sau investiții în cadrul cărora funcționează autoritățile cu competențe în gestionarea fondurilor externe nerambursabile/rambursabile alocate României prin Mecanismul de redresare și reziliență au obligația organizării/reorganizării structurilor de control, care să asigure exercitarea atribuțiilor ce le revin în conformitate cu prevederile prezente ordonanțe de urgență.

**Art. 20** Ordonanță de urgență nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea [Ordonanței de urgență a Guvernului nr. 155/2020](https://legislatie.just.ro/Public/DetaliiDocumentAfis/245782) privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliențăpublicată în Monitorul Oficial al României, Partea I, nr. 1178 din 14 decembrie 2021, se modifică și se completează după cum urmează:

1. La articolul 5 alineatul (1) literele e) și h), se modifică și vor avea următorul cuprins:

e) control și recuperare, inclusiv în ceea ce privește primul nivel de verificare, administrativ, a existenței unor aspecte ce pot reprezenta elemente constitutive ale fraudei și conflictului de interese care vor fi raportate către DLAF/DNA/OLAF, respectiv către ANI, iar în cazul dublei finanțări, constatarea și recuperarea să fie efectuate de către MIPE/coordonatorii de reforme și/sau investiții, după caz;

h) prevenție, care vizează evaluarea riscurilor, evaluarea ex-ante a riscului de dublă finanțare, a conflictului de interese potrivit Notei de Orientare a Comisiei privind evitarea și gestionarea conflictelor de interese, potrivit prevederilor Regulamentului financiar, inclusiv ARACHNE.”

2. La articolul 5 alineatul (3) literele bb), dd), ee), hh) se modifică și vor avea următorul cuprins:

La articolul 5 alineatul (3) literele bb) realizarea de verificări privind evitarea dublei finanțări, inclusiv evaluarea ex-ante a riscului de dublă finanțare, **prin eșantionare**;”

dd) se abroga:

ee)realizarea de verificări privind prevenirea și detectarea conflictului de interese la nivelul entităților implicate în execuția bugetară a fondurilor aferente PNRR, **prin eșantionare**;”

hh)control, constând în verificarea, din punct de vedere administrativ, a aspectelor ce pot reprezenta elemente constitutive ale unei nereguli grave, care vor fi raportate către DLAF/ EPPO/DNA/OLAF/ANI. În cazul situațiilor de dublă finanțare verificarea și constatarea se realizează de către structura de specialitate din cadrul MIPE;

**3.** La articolul 30 alineatul (4) se modifică și va avea următorul cuprins:

(4) Structura de specialitate din cadrul MIPE va efectua verificarea **prin eșantion** a cheltuielilor efectuate **atât de beneficiarii publici cât si de beneficiarii privați**, pe baza informațiilor și documentelor încărcate de beneficiari în sistemul informatic.

**4.** După articolul 30 după alineatul (4) se introduce un nou alineat, numerotat , cu următorul conținut:

Structura de specialitate din cadrul coordonatorilor de reforme și/sau investiții va efectua verificarea **prin eșantion** a cheltuielilor efectuate **atât de beneficiarii publici cât si de beneficiarii privați**, pe baza informațiilor și documentelor încărcate de beneficiari în sistemul informatic.

**5.** La articolul 31 alineatul (3) se modifică și va avea următorul cuprins:

(3) Activitatea de constatare a neregulilor, neregulilor grave și activitatea de constatare a dublei finanțări, respectiv activitatea de stabilire a creanțelor bugetare se realizează la nivelul structurii de specialitate din cadrul MIPE/la nivelul coordonatorilor de reforme și/sau investiții, după caz, **prin eșantionare**.

**6.** La articolul 31 alineatul (14) se abroga.

**PRIM MINISTRU**

**NICOLAE-IONEL CIUCĂ**